ທ່ານບ​ລິງ​ເກັນ ​ສະ​ແດງ​ຄວາມ​ເສົ້າ​ສະ​ຫຼົດ​ໃຈ ໃນ​ລະ​ຫວ່າງ​ເດີນ​ທາງ​ໄປ​ຢ້ຽມ​ຢາມ​ໂຕ​ກຽວ
ຫົວ​ໜ້າ​ນັກ​ການ​ທູດ​ຂອງ​ສະ​ຫະ​ລັດ ເອີ້ນ​ການ​ລອບ​ສັງ​ຫານ ອະ​ດີດ​ນາ​ຍົກ​ລັດ​ຖະ​ມົນ​ຕີ​ຊີນ​ໂຊ ອາ​ເບະ ວ່າ 'ເປັນ​ໂສກ​ນາດ​ຕະ​ກຳ ​ທີ່​ໜ້າ​ຢ້ານ​ກົວ'
ລັດຖະມົນຕີການຕ່າງປະເທດສະຫະລັດ ທ່ານແອນໂທນີ ບລິງເກັນ ໄດ້ສະແດງຄວາມເສົ້າເສຍໃຈ ໃນລະຫວ່າງການເດີນທາງ ໄປຢ້ຽມຢາມນະຄອນຫວງໂຕກຽວໃນວັນຈັນມື້ນີ້ ລຸນຫຼັງທີ່ໄດ້ມີການລອບສັງຫານອະດີດນາຍົກລັດຖະມົນຕີຊິນໂຊ ອາເບະ “ຂ້າພະເຈົ້າຂໍແບ່ງປັນການຮັບຮູ້ ໃນການສູນເສຍ ກັບເພື່ອນຮ່ວມງານຊາວຍີ່ປຸ່ນ ການຮັບຮູ້ແຫ່ງຄວາມຕື່ນຕົກໃຈ ທີ່ພວກເຮົາທັງໝົດຕ່າງກໍມີຄວາມຮູ້ສຶກ ທີ່ປະຊາຊົນອາເມຣິກັນຮູ້ສຶກ ໃນໂສກນາດຕະກຳທີ່ໜ້າຢ້ານກົວ ແລະການສັງຫານນີ້ ” ທ່ານບລິງເກັນ ໄດ້ກ່າວຕໍ່ພວກນັກຂ່າວ ຫຼັງຈາກການພົບປະກັບນາຍົກລັດຖະມົນຕີຟູມີໂອະ ກິຊິດະ ແລະທ່ານກ່າວຕື່ມວ່າ “ມັນເປັນການສູນເສຍອັນໃຫຍ່ຫຼວງເຊັ່ນກັນ ທັງນີ້ກໍຍ້ອນໃນລະຫວ່າງທີ່ທ່ານກຳຕຳແໜ່ງເປັນນາຍົກລັດຖະມົນຕີນັ້ນ ທ່ານອາເບະໄດ້ເຮັດໃຫ້ຄວາມສຳພັນລະຫວ່າງປະເທດເຮົາທັງສອງກ້າວຂຶ້ນສູ່ລະດັບສູງສຸດ ” ທ່ານອາເບະໄດ້ຖືກລອບສັງຫານໃນມື້ວັນສຸກແລ້ວ ທີ່ເມືອງນາຣະ ໃນລະຫວ່າງທີ່ທ່ານປາໄສ ເພື່ອໂຄສະນາຫາສຽງ ທ່ານບລິງເກັນກ່າວວ່າ ທ່ານໄດ້ເດີນທາງໄປປະເທດຍີ່ປຸ່ນ ຕາມຄຳສັ່ງຂອງປະທານາທິບໍດີໂຈ ໄບເດັນ “ທັງນີ້ກໍຍ້ອນມັນເໜືອໄປກວ່າການເປັນພັນທະມິດ ພວກເຮົາເປັນເພື່ອນກັນ ” ທ່ານບລິງເກັນກ່າວວ່າ “ແລະເວລາເພື່ອນໄດ້ຮັບຄວາມເຈັບປວດ ເພື່ອນຄົນອື່ນໆຕ້ອງໄປຫາ ພວກເຮົາພະຍາຍາມທີ່ຈະຊ່ວຍເຫຼຸດຜ່ອນຄວາມເຈັບປວດ ແບ່ງປັນການຮັບຮູ້ໃນຄວາມສູນເສຍ ຕົບທີ່ບ່າ ແລະນັ້ນຄືສິ່ງທີ່ພວກເຮົາພະຍາຍາມຈະເຮັດໃນມື້ນີ້ ” ໃນວັນອາທິດວານນີ້ ທ່ານບລິງເກັນໄດ້ປະນາມ ການກົດຂີ່ຂອງພວກທະຫານມຽນມາ ໃນຂະນະທີ່ຮຽກຮ້ອງໃຫ້ຈີນ ແລະບັນດາກຸ່ມປະເທດໃນເຂດເອເຊຍຕາເວັນອອກສຽງໃຕ້ກົດດັນພວກທະຫານມຽນມາທີ່ກຳລັງປົກຄອງປະເທດ ໃຫ້ຟື້ນຟູປະຊາທິປະໄຕ ແລະຍຶດໝັ້ນໃນຂໍ້ຕົກລົງສັນຕິພາບທີ່ພວກທະຫານໄດ້ຮັບເອົາໃນປີກາຍນີ້ ທ່ານບລິງເກັນກ່າວ ໂດຍເອີ້ນຊື່ເກົ່າຂອງມຽນມາວ່າ “ຂ້າພະເຈົ້າຄິດວ່າ ມັນເປັນໜ້າທີ່ຂອງຈີນ ແລະເປັນຜົນປະໂຫຍດຂອງຈີນ ທີ່ຢາກເຫັນພະມ້າກັບຄືນໄປສູ່ເສັ້ນທາງ ທີ່ປະເທດດັ່ງກ່າວພວມເດີນໄປໃນເມື່ອກ່ອນ ກ່ອນທີ່ຈະຖືກລົບກວນດ້ວຍການກໍ່ລັດຖະປະຫານທີ່ຮຸນແຮງ ” ທ່ານກ່າວທີ່ກອງປະຊຸມຖະແຫຼງຂ່າວຢູ່ບາງກອກວ່າ ເຖິງແມ່ນ ຂໍ້ຕົກລົງສັນຕິພາບໃນ “ຄວາມເປັນເອກກະສັນ 5 ຂໍ້” ເມື່ອປີກາຍນີ້ ໄດ້ຮ່າງຂຶ້ນໂດຍສະມາຄົມບັນດາປະຊາຊາດໃນເຂດເອເຊຍຕາເວັນອອກສຽງໃຕ້ຫຼືອາຊ່ຽນ ຊຶ່ງຮວມທັງປະເທດມຽນມານຳກໍຕາມ “ມັນບໍ່ມີການເຄື່ອນໄຫວໄປໃນທາງບວກເລີຍ ”